Peter Skaarup (DD), 2023-04-21:
Tak for ordet.
I Danmarksdemokraterne mener vi grundlæggende, at tiden er løbet fra konventionerne.
Når dybt kriminelle bandemedlemmer som f.eks. Gimi Levakovic ikke kan smides ud af landet på grund af de konventioner, bekræfter det jo i høj grad, at de på forskellige områder er forældede.
Det bekræfter også, at det i høj grad er sådan, at der er brug for, at vi arbejder på at ændre og justere konventionerne, så de passer til den tid, vi lever i, og så vi kan smide kriminelle udlændinge ud af landet så hurtigt som overhovedet muligt, for dem har vi i hvert fald ikke brug for her.
Hvis man vil være i Danmark, skal man opføre sig ordentligt, og hvis ikke man kan det, skal man ikke være her.
Så enkelt er det.
På den baggrund vil jeg også gerne takke forslagsstillerne for at rejse en vigtig debat, der sætter fokus på, at vi netop tager et opgør med de internationale konventioner på forskellige områder.
Det er klart, at når vi så betragter udlændinge i Danmark, er udlændinge i Danmark selvfølgelig meget forskellige, men begår man grov kriminalitet, personfarlig kriminalitet, er svaret selvfølgelig nej til at få lov til at blive her; så skal man ikke være i Danmark.
Så hvis konventionen kan ændres, sådan at det er muligt at undgå, at vi har kriminelle udlændinge i Danmark, uanset om det er bandemedlemmer, eller hvem det er, vil Danmarksdemokraterne bakke det op.
Så skal vi jo lige huske på i den her debat, som er vigtig, at regeringen i regeringsgrundlaget har lagt op til, at konventionerne skal udfordres – og jeg citerer: »Vi skal derfor være klar til at udfordre og afsøge de rammer, som konventionerne sætter op, således at deres negative bivirkninger minimeres«.
Det står ordret at læse i regeringsgrundlaget.
Jeg tror, vi alle sammen kan blive enige om, at det faktum, at vi ikke kan udvise kriminelle udlændinge, der begår alvorlig kriminalitet, er en negativ bivirkning.
På den måde er der interessante ting at finde i regeringsgrundlaget.
Spørgsmålet er selvfølgelig bare, hvad der kommer ud af regeringsgrundlaget, og hvornår der kommer noget ud af regeringsgrundlaget.
Men hvis man læser det, som regeringen selv skriver, kan man i og for sig godt have en forventning om, at regeringen har intentionerne om at indgå i en dialog og en forhandling med andre lande om, hvordan konventionerne kan laves om på en sådan måde, at de virker bedre.
Det er jo bl.a. også derfor, at regeringen skriver i regeringsgrundlaget, at man vil udnævne en ambassadør, der skal sikre, at Danmark engagerer sig i arbejdet med konventionerne, herunder hvordan de anvendes, og hvordan de fortolkes.
Jeg prøvede her tidligere under debatten at spørge justitsministeren, om vi så kunne få en tidsplan for det arbejde, for det er klart, at det da er interessant, når der står noget i regeringsgrundlaget, hvornår hvad sker, men det kunne vi så ikke få her i dag.
Jeg håber så, at justitsministeren vil vende tilbage til Folketinget og fortælle, hvornår det her arbejde går i gang.
For det er klart, at al den slags arbejde omkring internationale konventioner tager tid, som vi også ved fra tidligere, og det tager måske rigtig meget tid.
Så jo hurtigere, man kommer i gang med arbejdet, jo bedre, og det er klart, at som konklusion på vores stillingtagen til forslaget må vi bestemt bakke op om, at man indgår i forhandlinger, så man netop kan drøfte, hvordan konventionen kan udfordres og ændres, så vi sikrer, at kriminelle udlændinge, f.eks. bandemedlemmer, der laver kriminalitet i Danmark, bliver udvist.